इस शाकल को ही सियालकोट माना है। पाणिनिव्याकरण की काशिका वृत्ति में 4-2-108 पौर्वमद्र व आपरमद्र नामक दो भेदों का उल्लेख है। ऐतरेय ब्राह्मण 30-14 स्थल से हिमवान् के परे उत्तर मद्र का पता चलता है। काशिकावृत्ति के 1-3-36 में मद्राः करं विनयन्ते निर्यातयन्तीत्यर्थः - वाक्य से मद्रों द्वारा कहीं बाहर ‘कर’ भेजने का निर्देश है। लेफ्टिनेन्ट रामसरूप साहब ने अपने लिखित जाट इतिहास पृष्ठ 72 पर लिखा है कि “प्राचीन समय से मद्रों (मद्रकों) की राजधानियां गजनी क्वेटा (पाकिस्तान में) और सियालकोट में थीं।” वे आगे लिखते हैं कि “शाकल नगरी (वर्तमान |सियालकोट) के खण्डहरों से एक शिलालेख प्राप्त हुआ था जिसे कर्नल टॉड साहब ने एशियाटिक सोसायटी के पास भेज दिया था। उस शिलालेख पर राजा शल्य को मद्रक जाट लिखा है।” शाकल नरेश राजा अश्वपति के शासन की उत्कृष्टा के प्राचीन ग्रन्थों में पर्याप्त उल्लेख मिलते हैं। मद्रवंश की स्थिति रामायणकाल में भी उन्नत थी। सुग्रीव ने सीता की खोज के लिए वानर सेना को उत्तर दिशा में जाने का आदेश दिया और वहां के देशों का परिचय देत हुए कहा - “उत्तर में म्लेच्छ, पुलिन्द, शूरसेन, प्रस्थल, भरत (इन्द्रप्रस्थ और हस्तिनापुर के आस-पास के प्रान्त), कुरु (दक्षिण कुरु - कुरुक्षेत्र के पास की भूमि), मद्र, काम्बोज, यवन व शकों के देशों में भली-भांति अनुसंधान करके दरद देश में और हिमालय पर्वत पर ढूंढो।” मद्र देश में मद्रवंश का शासन था।